《次韵答曾仲成二首 其一》
宋代·饶节

曾侯果胜流，折节事膏火。年来何转穷，正以工诗坐。

可怜哭鬼句，不救采薇饿。平生九品禄，团团蚁旋磨。

归来卜我邻，步屧得相过。剧谈到理窟，我义危欲堕。

世人富贵忙，此乐渠不那。春山正可寻，我行公亦可。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。